《冬夜酬魏少傅直史馆诗》
南北朝·邢邵

年病从横至，动息不自安。兼豆未能饱，重裘讵解寒。

况乃冬之夜，霜气有馀酸。风音响北牖，月影度南端。

灯光明且灭，华烛新复残。衰颜依候改，壮志与时阑。

体羸不尽带，发落强扶冠。夜景将欲近，夕息故无宽。

忽有清风赠，辞义婉如兰。先言叹三友，末言惭一官。

丽藻高郑卫，专学美齐韩。审谕虽有属，笔削少能干。

高足自无限，积风良可抟。空想青门易，宁见赤松难。

寄语东山道，高驾且盘桓。

作者简介：（496—?）北齐河间鄚人，字子才，小字吉。邢臧弟。十岁能属文，有才思。文章典丽，既赡且速。仕北魏，释褐宣武帝挽郎。孝庄帝永安初，累迁中书侍郎。尔朱荣入洛，邵与杨愔避于嵩山。节闵帝普泰中，除给事黄门侍郎。为高澄所征，与温子升共为侍读。其后除骠骑、西兖州刺史，有善政。还都，历中书令、太常卿兼中书监，摄国子祭酒。授特进。有文名。富藏书，为北齐私家之冠。尝与杜弼共论名理，认为“神之在人，犹光之在烛，烛尽则光穷，人死则神灭”。有《邢特进集》明人辑本。